
Text rozhodnutia
Súd: Krajský súd Banská Bystrica Spisová značka: 26Sd/246/2011 Identifikačné číslo súdneho spisu: 6011201024 Dátum vydania rozhodnutia: 10. 05. 2012 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2012:6011201024.2 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky R. T., nar. X. D. XXXX , bytom S. J., M. XXXX/X, proti odporkyni Sociálnej poisťovni - ústrediu so sídlom v Bratislave ul. 29. augusta č. 8, o preskúmanie zákonnosti postupu a rozhodnutia odporkyne č. 775 608 8164 z 10. augusta 2011 o zvýšení invalidného dôchodku takto r o z h o d o l : Rozhodnutie odporkyne č. 775 608 8164 z 10. augusta 2011 potvrdzuje. Navrhovateľke náhradu trov konania nepriznáva. o d ô v o d n e n i e : Napadnutým rozhodnutím odporkyňa zvýšila sumu invalidného dôchodku vyplácaného navrhovateľke s počiatkom od 13.júna 2011 na 185,30 € v súvislosti so zmenou poklesu jej schopnosti vykonávať zárobkovú činnosť z pôvodných 45% na 70% dňom 13.júla 2011. Navrhovateľka sa voči rozhodnutiu odporkyne odvolala, pretože priznané percento jej zníženej pracovnej schopnosti nepovažovala za zodpovedajúce svojim zdravotným ťažkostiam. Na pojednávaní pred krajským súdom zotrvala na svojom odvolaní . Uviedla, že jej zdravotný stav v súvislosti s poškodením pohybovo-oporného aparátu je stále horší a zhoršuje sa i pohyblivosť. Pod vplyvom bolestí i množstva analgetík ktoré užíva, sa jej pridružili aj psychické ťažkosti. Napriek implantovanému neurostimulátoru pociťuje úľavu od bolestí nôh aspoň po určitú časť dňa, ale napriek tomu musí pravidelne užívať infúznu liečbu. Táto liečebná metóda však neuľavuje od jej bolestí v iných častiach chrbtice. Namietala nedostatočnosť priznanej dôchodkovej dávky, samotný jej výpočet však nenamietala s tým, že obdobie dôchodkového zabezpečenia jej bolo správne započítané. Predložila aktuálne odborné lekárske nálezy. Odporkyňa navrhla napadnuté rozhodnutie potvrdiť ako zákonné a vecne správne s poukazom na obsah lekárskych správ posudkových lekárov pobočky i ústredia Sociálnej poisťovne a písomné vyjadrenie, na ktoré v podrobnostiach poukázala. Krajský súd preskúmal napadnuté rozhodnutie odporkyne i konanie ktoré mu predchádzalo v súlade s ust. § 250l ods. 1 O.s.p., vypočul účastníkov, oboznámil sa so so zdravotnou dokumentáciou navrhovateľky, s lekárskymi správami posudkových lekárov pobočky i ústredia Sociálnej poisťovne, s podkladmi relevantnými pre výpočet dôchodkovej dávky a dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O.s.p. ako vecne správne potvrdil. Podľa prílohy č. 4 k zákonu č. 461/2003 Z.z. o sociálnom poistení, kapitoly XV., odd. E, pol. 4, písm. c) možno pokles pracovnej schopnosti poistenca pre nepriaznivý reziduálny funkčný nález po operácii chrbtice a medzistavcových platničiek, s trvalými prejavmi dráždenia nervov, s parézami a svalovými atrofiami a poruchou funkcie zvieračov vyjadriť v rozpätí 70-80%. Pre určenie konkrétneho percenta je rozhodujúci rozsah a závažnosť funkčných porúch. Podľa § 112 ods. 4 zákona č. 461/2003 Z.z. o sociálnom poistení výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Preskúmaním veci krajský súd zistil, že navrhovateľka bola uznaná invalidnou na základe jej žiadosti z 8.júna 2009 dňom 20.júna 2009 so 45%-ným poklesom jej pracovnej schopnosti pre dorzalgie po opakovanej operácii L chrbtice s radikulopatiou L5 vpravo so zaradením pod kapitolu XV., odd. E, pol. 4, písm. b) v rámci prílohy č. 4 k zákonu o sociálnom poistení. V tom čase bolo konštatované, že navrhovateľka bola 3x operovaná na chrbticu, ktorou sa nepodarilo dostatočne vyriešiť zdravotné ťažkosti navrhovateľky vyplývajúce z poškodenia pohybovo-oporného aparátu. Pretrvávali chronické bolesti chrbtice, bez výraznejšieho efektu ambulantnej liečby, s protrúziou disku na viacerých úsekoch, s pooperačnými fibróznymi zmenami. Kontrolná lekárska prehliadka bola stanovená na jún 2011. Na základe tohto posúdenia zdravotného stavu navrhovateľky jej bol rozhodnutím odporkyne č. 775 608 8164 zo 17.júla 2009 priznaný od 20.júna 2009 invalidný dôchodok. V rámci kontrolnej lekárskej prehliadky bol zdravotný stav navrhovateľky posudzovaný posudkovým lekárom sociálneho poistenia pobočky Sociálnej poisťovne so sídlom v Rimavskej Sobote 13.júla 2011. Posudkový lekár vychádzal okrem vlastného klinického vyšetrenia navrhovateľky z neurologického, EMG vyšetrenia, z MR vyšetrenia LS chrbtice a z prepúšťacej správy z neurochirurgickej hospitalizácie z priebehu rokov 2009 - 2011 a za rozhodujúce zdravotné postihnutie navrhovateľky označil reziduálne dorzopatie s radikulopatiou L5 vpravo po opakovanej operácii chrbtice, po implantácii stimulačnej elektródy od Th 3-4 po Th 11-12, so zaradením pod kapitolu XV .,odd. E, pol. 4, písm. c) v rámci prílohy č. 4 k zákonu o sociálnom poistení a pokles jej pracovnej schopnosti vyjadril na dolnej hranici možného percentuálneho rozpätia, 70%-tami. V posudku bolo uvedené, že napriek opakovaným operáciám driekovej chrbtice u navrhovateľky pretrvávajú bolesti, pre ktoré užíva opiáty. Pre pretrvávanie ťažkostí jej bola indikovaná SCS stimulácia, ktorá bola realizovaná vo februári 2011. Pokles pracovnej schopnosti navrhovateľky na dolnej hranici možného percentuálneho rozpätia priznal napriek nepriaznivému reziduálnemu funkčnému nálezu po vykonanej operácii chrbtice, avšak bez prítomnosti svalových atrofií, či poruchy zvieračov. Navrhovateľka je v chôdzi samostatná, bez opory. Posudkové stanovisko nezmenil ani po podaní opravného prostriedku. Pretože navrhovateľke nebolo na pobočke Sociálnej poisťovne vyhovené v zmysle navýšenia poklesu jej pracovnej schopnosti posudzoval jej zdravotný stav aj posudkový lekár ústredia Sociálnej poisťovne, ktorý v posudku z 3.novembra 2011 dospel k rovnakému posudkovému záveru ako prvoposudzovateľ vo všetkých jeho častiach. Po oboznámení sa so zdravotnou dokumentáciou navrhovateľky a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o poklese pracovnej schopnosti navrhovateľky prijali posudkoví lekári na podklade potrebných odborných lekárskych nálezov, ktoré zobrali do úvahy komplexne a bez rozporov. Ich posudkové stanovisko bolo podrobne, vecne a logicky zdôvodnené v súlade s objektívnymi vyšetreniami preukázanými zdravotnými ťažkosťami navrhovateľky a v rámci možností daných platnou právnou úpravou. Krajský súd nezistil žiadnu skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal. S ohľadom na vyššie uvedené konštatoval, že odporkyňa správne zvýšila sumu invalidného dôchodku navrhovateľky po tom, čo došlo k zmene poklesu jej pracovnej schopnosti z pôvodných 45% na 70% s ohľadom na funkčné prejavy zostávajúceho postihnutia pohybovo-oporného aparátu po opakovaných operáciách. Uvedené zdravotné postihnutie posudkoví lekári správne zaradili pod príslušnú položku v rámci prílohy č. 4 k zákonu o sociálnom poistení a správne vyjadrili pokles pracovnej schopnosti navrhovateľky na dolnej hranici možného percentuálneho rozpätia vzhľadom k tomu, že napriek nepriaznivé funkčnému nálezu s trvalými prejavmi dráždenia nervov neboli u navrhovateľky preukázané parézy či svalové atrofie, ani porucha zvieračov. Vyslovený posudkový záver a tým i vecnú správnosť napadnutého rozhodnutia nemohli ovplyvniť ani navrhovateľkou predložené psychiatrické nálezy z apríla a mája 2012, ktorými bola u navrhovateľky novozistená depresívna porucha, aktuálne v liečbe, pretože nezodpovedala kritériu dlhodobo nepriaznivého zdravotného stavu, tj. takého, ktorý v zásade trvá viac ako 1 rok na úrovni, ovplyvňujúcej pracovnú schopnosť v zákonom predpokladanom rozsahu, preto na ňu nebolo možné prihliadať. Zákonným predpokladom pre zvýšenie priznanej dôchodkovej dávky je zmena rozhodujúcich skutočností, v prípade invalidného dôchodku je to zmena v určení percenta zníženej pracovnej schopnosti poistenca. Vzhľadom k tomu, že u navrhovateľky došlo pri jej invalidite k zmene miery poklesu jej pracovnej schopnosti z pôvodných 45% na 70% dňom 13.júla 2011 správne odporkyňa od uvedeného dňa zvýšila sumu invalidného dôchodku navrhovateľky tak, aby táto korešpondovala s aktuálne priznanou mierou jej zníženej pracovnej schopnosti. Samotný výpočet priznanej dôchodkovej dávky navrhovateľka nenamietala a ani krajský súd nezistil žiadne pochybenia vo výpočte výšky zvýšeného invalidného dôchodku, preto napadnuté rozhodnutie ako vecne správne potvrdil. O náhrade trov konania rozhodol krajský súd podľa § 250k ods. 1 O.s.p. s použitím ust. § 250l ods. 2 O.s.p. a navrhovateľke nepriznal právo na náhradu trov konania, pretože v konaní nebola úspešná. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6011201024.2 (dáta aktuálne k 9. 11. 2026). Záväzné je znenie zverejnené súdom.




